આ ઉપરાંત સુધારો થવાથી હવે ખેત ઉત્પન્ન બજાર સમિતિઓ ખેત ઉત્પન્નની ખરીદી અથવા તેના વેચાણનું કામકાજ કરી શકશે. ઉપરાંત વેચાણ માટે આવા ખેત ઉત્પન્નની સફાઇ (કિલીનીંગ), તેના વર્ગીકરણ (ગ્રેડીંગ), પૃથ્થકરણ (સોર્ટીંગ), છાપકરણ (બ્રાન્ડીંગ), તેની પ્રક્રિયા (પ્રોસેસીંગ), તેના મૂલ્યવર્ધન (વેલ્યુ એડિશન), સંગ્રહ (સ્ટોરેજ), શીતગાર (કોલ્ડ સ્ટોરેજ) માટે ગોડાઉનની સુવિધા, ખરીદ વેચાણ (માર્કેટીંગ) તેમજ કરાર આધારિત ખેતી (કોન્ટ્રાકટ ફાર્મિંગ)નું કામકાજ પણ કરી શકે તેવી સત્તાઓ પણ અપાઇ છે. ઉપરાંત રાજ્ય સરકારે નક્કી કર્યા મુજબના ન્યૂનત્તમ ટેકાના ભાવના દરે ખેડૂતોના ખેત ઉત્પાદનની ખરીદીનું કામકાજ કરી શકશે. આ માટે બજાર સમિતિને કોઇપણ લાયસન્સ લેવાની જરૂર રહેશે નહીં તેમ તેમણે ઉમેર્યું હતું.